### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Hvad vil vi gerne opnå? Hvorfor stilles forslaget? Det vilde problem: Rekruttering og fastholdelse

Socialområdet er præget af voldsomme rekrutterings- og fastholdelsesudfordringer blandt personalet. Udover udfordringer med, at der ikke bliver uddannet nok socialpædagoger samt at socialområdet er præget af besparelser og dertil tilsynskritik, skyldes udfordringerne også, at arbejdsmiljøet er presset mange steder.

Rigtig mange ansatte arbejder på deltid, hvilket kan skyldes, at arbejdsvilkårene er for urimelige, eller fordi den lokale ledelse opslår deltidsstillinger. I en tid med rekrutteringsudfordringer, vil det være oplagt at tilbyde, at alle ansatte kan gå op i tid. For de, der ønsker at gå op i tid, skal have mulighed for dette. Endelig bør alle stillinger som udgangspunkt opslås som fuldtidsstillinger. Hvis kandidaten ønsker at gå på deltid, kan det være en mulighed. Region Midtjylland har vedtaget, at alle stillinger skal opslås som fuldtidsstillinger.

Manglende ret til fuldtid er udover en arbejdspladsudfordring også en samfunds- og ligestillingsproblematik. Mange ansatte på socialområdet er kvinder, og at de kun bliver tilbudt 30 eller 32 timers arbejdsuge, har stor betydning for deres pensionsindbetaling. Ved kun at tilbyde deltidsstillinger til kvinder, er vi som kommune og arbejdsgiver med til at forværre ligestillingen på arbejdsmarkedet og i seniorlivet.

I [adresse] er arbejdsugen 37 timer. Vi som stor offentlig arbejdsplads bør anerkende det og gå forrest, samtidig med at vi forbedrer forholdene for de ansatte.